<classify> MAKAMU wa Rais, Samia Suluhu Hassan ameonya tabia ya baadhi ya halmashauri za wilaya nchini kuandaa taarifa za kupika kuhusu takwimu za upandaji wa miti milioni 1.5 kila mwaka, kwamba hazina uhalisia.Aidha, Makamu wa Rais amesema pamoja na kupewa taarifa mara kadhaa kuhusu utekelezaji wa Sera ya Kitaifa ya Upandaji Miti, lakini amepita maeneo mengi na miti hiyo haionekani ilipooteshwa.Aliyasema hayo wakati wa ufunguzi wa nyumba za Wakala wa Misitu Tanzania TFS Kanda ya Kaskazini na kuongeza kuwa taarifa zinazokwenda ofisini kwake kuhusu mazingira hazina uhalisia.Alisema anasikitishwa na taarifa za upandaji miti zinazotolewa na halimashauri kwani hazina uhalisia kutokana na kufika kwenye eneo ambalo inadaiwa miti hiyo kupandwa na kutoona ukweli wake.Utunzaji wa mazingira upo ndani ya moyo wangu, sitasita kumchukulia mtendaji yeyote hatua atakayekuwa anafanya kazi chini ya kiwango au kuleta taarifa ambazo hazina uhalisia, alisema Makamu wa Rais.Alisema msimu wa mvua za vuli unakaribia, hivyo aliziagiza halmashauri kuhakikisha wanapanda miti inayoonekana, watunze mazingira na wahakikishe wanajikita kataka kuifuatilia na kuhakikisha wanairejesha Same ya kijani.Katika hatua nyingine, Makamu wa Rais ameweka jiwe la msingi katika Shule ya Sekondari ya New Dawn na aliwataka wananchi kushirikiana kwa hali na mali ili kuleta maendeleo na kusaidia jamii ya wafugaji.Nimesikia shule hii ipo kwa ajili ya kuwasaidia wanafunzi yatima, wasiojiweza na wengine hasa katika jamii ya wafugaji... wananchi msibaki nyuma katika kuchangia maendeleo na kuhakikisha shule hiyo inakamilika kwa wakati, alisema Samia.Aidha, alitaka bodi ya shule hiyo kuhakikisha inatimiza vigezo muhimu vilivyowekwa na wizara ili kupata usajili mapema na kuwataka kutosubiria huruma ya serikali ili kupata usajili.Hatutavumilia wala kuruhusu kupata usajili kwa njia zisizo halali...nategemea mtafuata njia sahihi na mtapata kwa haraka kwa kumaliza jengo la utawala, vyoo na maabara ya kisasa ili wanafunzi wajifunze kwa vitendo zaidi,alisema.  <topic>: KITAIFA 